b'\n_START_ARTICLE_\nThomas Shepard\n_START_SECTION_\nLiv og virke\n_START_PARAGRAPH_\nShepard ble f\xc3\xb8dt i Towcester i Northamptonshire i England. Hans gudfryktige mor d\xc3\xb8de da han var fire \xc3\xa5r gammel, og han levde et vanskelig liv under stemor. Hans far d\xc3\xb8de da han var ti \xc3\xa5r, og p\xc3\xa5 det tidspunktet bodde han hos sine besteforeldre, og senere hos en eldre bror som han respekterte meget h\xc3\xb8yt. En l\xc3\xa6rer klarte \xc3\xa5 gi ham interesse for l\xc3\xa6rdom, noe som til sist fikk ham inn p\xc3\xa5 Emmanuel College ved University of Cambridge da han var femten \xc3\xa5r gammel._NEWLINE_Han har nedtegnet i sin selvbiografi at han levde et utilfredsstillende og utsvevende liv, som til sist f\xc3\xb8rte ham ned p\xc3\xa5 kn\xc3\xa6rne i en \xc3\xa5ker, hvor han bedende opplevde begynnelsen p\xc3\xa5 en frelse._NEWLINE_I 1627 ble han assisterende skolemester ved latinskolen Earls Colne Grammar School i Earls Colne, en landsby i Essex. Han ble prest, men hans prekener og puritanske syn p\xc3\xa5dro seg kraftig irritasjon fra de geistlige i den engelske kirke. Erkebiskop William Laud forb\xc3\xb8d ham \xc3\xa5 holde gudstjenester. Da Shepards eldste s\xc3\xb8nn d\xc3\xb8de, samlet han familien, sin kone og yngre s\xc3\xb8nn, og forlot England i 1635 til fordel for Den nye verden. Seilasen over Atlanterhavet var tung og lang, f\xc3\xb8r de n\xc3\xa5dde fram til Massachusetts i Amerika. Hans hustru d\xc3\xb8de kort tid etter, det samme gjorde hans andre hustru og ytterligere av hans barn, bitre erfaringer som han f\xc3\xb8rte inn, om enn ikke uten vanskeligheter, i perspektivet av sin teologi._NEWLINE_Shepard d\xc3\xb8de selv av halsbetennelse, peritonsill\xc3\xa6r abscess, som er en opphovning av omr\xc3\xa5det ved mandlene, da han var 44 \xc3\xa5r gammel.\n_START_SECTION_\nEtterm\xc3\xa6le\n_START_PARAGRAPH_\nShepard ble sett p\xc3\xa5 som en av de fremste puritanske prestene p\xc3\xa5 sin tid, h\xc3\xb8yt verdsatt av sine egne, b\xc3\xa5de prester som Richard Mather og John Cotton, som hans puritanske samfunn. Han hadde s\xc3\xa6rlig interesse for det puritanske prestegjerningen blant indianere i Massachusetts. Av det han etterlot seg av skrifter er blant annet en selvbiografi og tallrike prekener, som til en viss grad sto i kontrast til andre presters l\xc3\xa6re ved at han betraktet og betonte Gud som en tilgjengelig og velkommen figur i dagliglivet. _NEWLINE_Det st\xc3\xa5r en plakett ved hva som var Harvard Collage i ordene til Cotton Mather har nedtegnet at det var med hensyn til store effekt av Shepards prestegjerning at l\xc3\xa6restedet til sist ble opprettet og lokalisert i \xc2\xabNewtowne\xc2\xbb, skj\xc3\xb8nt stedet ble senere gitt nytt navn som Cambridge i Massachusetts, og l\xc3\xa6restedet ble til Harvard University._NEWLINE_Tre av Shepards s\xc3\xb8nner ble ogs\xc3\xa5 prester: Thomas Shepard II, Samuel Shepard, og Jeremiah Shepard. Hans eldste s\xc3\xb8nn Thomas Shepard II ble en av stamfedrene til de amerikanske presidentene John Quincy Adams og Franklin D. Roosevelt.'